首夏二首  其二
作者：呂本中
朝代：宋

paragraphs: 空庭下疏箔，樂此樹蔭美。
鳥聲相續来，百種皆可喜。
日長少文字，俗事不到耳。
開窗略須夜，月露欣瀰瀰。
頗念閑居樂，感歎投筆起。
吾家老清源，愛我入骨髓。
還家治場圃，喚我共料理。
會同江海去，更欲附船尾。
平生跨款段，不敢廢鞭箠。
誰云馬中龍，一日有萬里。
卜鄰吾所知，江晁老兄弟。